·pomoci 45 miliónom ľudí prostredníctvom akcií v oblasti zamestnanosti, sociálneho začlenenia alebo vzdelávania,

·podpore viac ako 2 miliónov projektov v poľnohospodárskom sektore a vo vidieckych oblastiach,

·vytvoreniu 236 500 nových pracovných miest na regionálnej úrovni,

·udržaniu 31 500 pracovných miest a vytvoreniu 4 000 nových pracovných miest v sektore námorníctva a rybárstva.

Informácie, ktoré členské štáty oznámili v súvislosti s implementáciou programov EŠIF na rok 2020, sú predbežné. Dôvodom je skutočnosť, že účinky krízy spôsobenej pandémiou COVID-19 sa naďalej vyvíjajú. Programami sa naďalej mobilizujú finančné prostriedky EÚ na riešenie vplyvov pandémie a zároveň sa sledujú ich pôvodné strategické ciele v pomerne odlišnom kontexte. Od jari 2020 sa prostredníctvom Investičnej iniciatívy v reakcii na koronavírus a Investičnej iniciatívy v reakcii na koronavírus Plus poskytla dodatočná flexibilita pri preprogramovaní finančných prostriedkov a v rámci REACT-EU sa plánovali zvýšiť finančné zdroje na programy na roky 2014 – 2020, a to prostredníctvom financovania z nástroja NextGenerationEU. Uvedené osobitné oddiely sa zameriavajú na prvé posúdenie týchto výnimočných opatrení.

2.Prehľad o implementácii

2.1.Finančná implementácia

Päť EŠIF umožnilo investície vo výške 640 miliárd EUR

Z piatich EŠIF (t. j. EFRR, KF, ESF, EPFRV, ENRF) sa pôvodne vyčlenilo 461 miliárd EUR v rozpočtovom programovom období 2014 – 2020. Tieto fondy doplnené národným spolufinancovaním umožňujú celkové investície vo výške 640 miliárd EUR (s výnimkou nových zdrojov v rámci REACT-EU). Náklady, ktoré vznikli prijímateľom projektov, sú oprávnené na spolufinancovanie z EŠIF do konca roka 2023.

Celkové náklady na projekty, ktoré boli vybrané členskými štátmi na podporu z EŠIF, do konca roka 2020 dosahujú výšku 676 miliárd EUR a predstavujú 106 % z celkovej alokácie. Ide o zvýšenie o 17 percentuálnych bodov v porovnaní so situáciou na konci roka 2019. Väčšina členských štátov v plnej miere alokovala rozpočet, ktorý je k dispozícii na cyklus 2014 – 2020. Nadmerná alokácia sa zdôvodňuje praxou v prípade mnohých programov, ktorými sa udeľuje podpora na objem projektov, ktorý presahuje celkové plánované náklady na program. Považuje sa to za obozretnú techniku riadenia. Členské štáty si vyberajú viac projektov, ktoré možno financovať, s cieľom vytvoriť rezervu v prípade, že niektoré projekty počas implementácie zlyhajú, alebo v prípade, že budú k dispozícii dodatočné finančné prostriedky, čím sa zabezpečí optimálne čerpanie finančných prostriedkov.

Pokiaľ ide o platby EÚ, z minulých dôkazov vyplýva, že finančná implementácia je v počiatočných rokoch implementácie zvyčajne pomalá a v neskorších rokoch sa výrazne zrýchľuje, čo odráža životný cyklus projektu. Obdobie 2014 – 2020 nie je výnimkou. Miera platieb v EÚ dosahovala na konci roka 2016 úroveň len 7 % a v roku 2017 sa začala výrazne zrýchľovať. Vzhľadom na vysokú úroveň vyspelosti programov a okamžitú flexibilitu poskytnutú fondom v reakcii na krízu v rámci Investičnej iniciatívy v reakcii na koronavírus, a to vrátane 100 % finančných prostriedkov EÚ, došlo k jasnému zvýšeniu platieb EÚ na programy. Pokiaľ ide o platby z rozpočtu EÚ členským štátom, do konca roka 2020 sa vyplatilo celkom 253,8 miliardy EUR (55 % plánovanej sumy na úrovni EÚ na celé obdobie). Miera čerpania prostriedkov sa musí v nadchádzajúcich rokoch ďalej zrýchľovať, a to až do ukončenia programov. V roku 2020 došlo k zrušeniu viazanosti prostriedkov vo výške iba 4,7 milióna EUR.

V najnovších finančných údajoch, ktoré členské štáty oznámili za september 2021, sa teraz odrážajú značné dodatočné zdroje začlenené v roku 2021 do politiky súdržnosti v rámci REACT-EU (36 miliárd EUR) a do EPFRV (29 miliárd EUR). Pokiaľ ide o politiku súdržnosti, finančné údaje zo septembra 2021 potvrdzujú pokračujúcu vysokú mieru čerpania prostriedkov. Za deväť mesiacov sa oznámilo dodatočné čerpanie prostriedkov vo výške 51 miliárd EUR.

2.2.Kľúčové dosiahnuté výsledky EŠIF

Tri milióny podporených podnikov

Regulačným rámcom na roky 2014 – 2020, ktorým sa riadia EŠIF, sa stanovujú spoločné ukazovatele pre každý fond EÚ, ktoré Komisii umožňujú ročné súhrnné monitorovanie investičných akcií, výstupov a výsledkov EÚ.

Súhrnné hlavné údaje v súvislosti s výkonnosťou oznámené členskými štátmi do konca roka 2020 sú:

·3,6 milióna podnikov bude čerpať podporu z EŠIF v rámci vybraných projektov, pričom 3 milióny podnikov už bolo podporených,

·s podporou z EFRR sa vytvorilo 236 500 nových pracovných miest,

·45,3 milióna účastníkov čerpalo podporu z ESF a iniciatívy na podporu zamestnanosti mladých ľudí v rámci podporených projektov,